[{"text_idx": "#000001", "text": "Ebanjelioetan eta Nazareteko Jesuren jardun eta mugimenduaren gainean aditu gehienek garbi adierazten dute seguruenik Jesuk bere predikua Erreinuaren etorrera-iragarpena eta salbazio mezu eta ekintzak aurrera eramateko orduan Israel Herria zuela jopuntuan, esplizituki behintzat."}, {"text_idx": "#000002", "text": "Irakur adibidez, Rafael Aguirrek koordinaturiko eta Verbo Divino-k 2015ean argitaratutako \u201cAsi\u0301 empezo\u0301 el cristianismo\u201d liburan, I. atala. \u201cEl proceso de surgimiento del cristianismo\u201d, 4. puntua. \u201cJesu\u0301s y los ori\u0301genes del cristianismo\u201d, b. \u201cLa Iglesia y Jesu\u0301s: perspectiva histo\u0301rica (2. argitalpena, 43-44 orr.):"}, {"text_idx": "#000003", "text": "\u201cJesuk Jainkoaren Erreinuaren hurbiltasuna iragarri zuen, historia barneko eta transzendentearen salbamen eskaintza lez. Israel osoari zuzendu zitzaion eta Jainkoaren esku hartze eskatologikoari begira deitu nahi zion. Jainkoaren Erreinuaren kontzeptua Jainkoaren Herriarenarekiko korrelatiboa da. Jesu ez zen jentilengana joan. Israelek Jainkoaren Erreinua onartzen zuen neurrian, herri guztiak Sionera joango ziren erromes, hau da, Yahve Jainko bakartzat hartuko lukete. Jainkoaren Erreinuari buruzko Jesuren mezuan, inplizituki baina errealki, bere buruaren gaineko asmo berezi bat nabari da.\u201d (Itzulpena nirea da, akatsak baita hortaz)"}, {"text_idx": "#000004", "text": "Era berean, badakigu, Jesuren lehen jarraitzaileen mugimenduak, hasierako bere aniztasunaren baitan, ez ika-mika gabe, sigi-sagaka \u201cjentil\u201denganako urrats irmoa eman zuela (gu lekuko!), Mateoren araberako ebanjelioaren azken idazketa egin zenerako nabarmena zena."}, {"text_idx": "#000005", "text": "Nabari dira gaurko ebanjelioan \u201cjentil\u201dekiko hurbiltasuna eta are aitortza ere, Jesuren ahotan jarria gainera (\u201cEgia esan, Israelen ez dut inorengan aurkitu horrenbesteko sinesmenik\u201d; \u201csortaldetik eta sartaldetik asko\u201c), agerikoa den bezala eurekiko salbamen-eskaintza (\u201cjoan eta sendatuko dut\u201d), eta Rafa Aguirrek dioen lez, baita bere buruaren gaineko asmo berezi baten aitorpenaren onarpena ere (\u201cJauna, ni ez naiz inor Zu nire etxean sartzeko; baina esazu hitz bat eta sendatuko da nire morroia\u201d), ez harridurarik gabe halere (\u201cHori entzunik, harritu egin zen Jesu\u201d)."}, {"text_idx": "#000006", "text": "Egunero (historia barneko) izan daitekeen \u201cabendu-aldi\u201dan sarturik, Erreinua eta salbamena (sendatu -elbarri eta oinazetan-, osatu... transzendenteki ere) iragarri egiten dizkigunaren etorrera (ad-venire) ospakizunei begira jarrita:"}, {"text_idx": "#000008", "text": "Gogora bedi hasierako kristauei, kristau deitu baino lehen ere, \u201cateo\u201d deitzen zietela Inperiotik, Inperioko jainkoengan sinesten ez zutelako: zeintzuk dira egungo Inperioaren jainkoak?, zertan dut nik sinesmena ipinia? norantz nago irekirik? zeren aurrean itxirik?"}, {"text_idx": "#000013", "text": "Jesusentzat berriz, ez fedea ez da konbentzimendu arrazional baten ondorioa, baizik eta harreman pertsonal batena. Izan ere, Berak \u201cAbba\u201d deitzen dio Jainkoari, aitatxo. Nola eskatu maitasun frogak aitatxo denari? Maite direnen artean konfidantza da nagusi, ez mesfidantza dela medio sortutako exijentzi gordina."}, {"text_idx": "#000014", "text": "Sinestunak Jesus pertsonalki ezagutzera deituak gara, bere irakaspenak eta parabolak entzutera, bere maitasunez lepo dauden keinuak begiratzera, eta zuzenean berarekin hitz egitera, zuzenean berari so egitera. San Ignazioren erara, Jesus gehiago ezagutu, horrela gehiago maitatu eta jarraituko dugulakoan."}]